La jutgessa de l’Audiència espanyola, Carmen Lamela, ha decretat la presó sense fiança per al vice-president Oriol Junqueras i els consellers Raül Romeva, Dolors Bassa, Joaquim Forn, Josep Rull, Jordi Turull, Meritxell Borràs i Carles Mundó. En canvi, Lamela ha decretat presó sota una fiança de cinquanta mil euros per a Santi Vila. Amb aquesta decisió, la jutgessa ha acceptat la petició de mesures cautelars del fiscal Miguel Ángel Carballo, que demanava les condicions més dures acusant-los de rebel·lió, sedició i malversació.

Tots els consellers que han comparegut aquest matí a l’Audiència han respost únicament les preguntes dels seus advocats, excepte Santi Vila, que durant quaranta-cinc minuts ha respost les preguntes també de la jutgessa i del fiscal.

La jutgessa ha de decidir ara si emet l’ordre internacional de detenció del president Puigdemont i dels consellers que són amb ell a Brussel·les que ha demanat el fiscal de l’Audiència. Carballo ha demanat que es cursés l’ordre d’arrest del president i dels consellers Clara Ponsatí, Lluís Puig, Toni Comín i Meritxell Serret perquè no s’han presentat a declarar.

El Suprem dóna més temps a la mesa del parlament

Per altra banda, el Tribunal Suprem espanyol ha suspès la declaració de la presidenta del parlament, Carme Forcadell, i dels altres membres de la mesa citats a declarar per l’acusació de rebel·lió, sedició i malversació. El jutge ha ajornat la declaració fins al 9 de novembre a petició dels advocats, que han presentat una queixa per no haver tingut prou temps de preparar la defensa, perquè van ser citats abans-d’ahir.

El tribunal ha acceptat la petició dels advocats, que han sol·licitat més temps per a preparar la defensa dels investigats. Avui i demà havien estat citats Forcadell, Lluís Guinó, Anna Simó, Ramona Barrufet i Joan Josep Nuet. I també Lluís Corominas, que ara president del grup parlamentari de JxSí però havia estat vice-president primer de la mesa.

El tribunal sí que ha ordenat vigilància policíaca per a la presidenta del parlament, Carme Forcadell, i els cinc membres de la mesa. Així ho havia demanat la fiscalia. Han hagut de facilitar un domicili i un número de telèfon, informació que la policia farà servir per a tenir-los vigilats en tot moment.

El jutge ha acceptat la mesura i així ho ha comunicat a les defenses. Quan faltaven pocs minuts per a dos quarts de dotze, Forcadell, Nuet, Simó, Corominas, Guinó i Barrufet han abandonat l’edifici del Tribunal Suprem. Forcadell ho ha fet en cotxe oficial i la resta en dos taxis.

https://www.vilaweb.cat/noticies/lestat-espanyol-empresona-mig-govern-de-catalunya/